มันนี่ทูเดย์
ไทยพาณิชย์ย่องเงียบขึ้นดอกเบี้ยเงินกู้
4 เม.ย. 2558

ไทยพาณิชย์ย่องเงียบขึ้นดอกเบี้ยเงินกู้
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารได้ปรับขึ้นอัตราดอกเบี้ยเงินกู้ลูกค้ารายใหญ่ชั้นดี (เอ็มแอลอาร์) ในอัตรา 0.075% จาก 6.55% เป็น 6.625% มีผลตั้งแต่วันที่ 25 มี.ค.ที่ผ่านมา เนื่องจากไทยพาณิชย์เป็นธนาคารแรกที่ลดดอกเบี้ยลงเฉลี่ย 0.2% หลังคณะกรรมการนโยบายการเงินมีมติลดดอกเบี้ย 0.25% แต่ธนาคารพาณิชย์รายอื่นลดดอกเบี้ยน้อยกว่า จึงตัดสินใจปรับขึ้นให้สอดคล้องกับตลาด ขณะที่ส่วนต่างอัตราดอกเบี้ยสุทธิ (นิม) ลดลงบ้าง ทำให้ธนาคารต้องลดดอกเบี้ยเงินฝากให้เหมาะสม รวมทั้งปรับกลยุทธ์สินเชื่อ รักษาส่วนต่างอัตราดอกเบี้ยและอัตราผลตอบแทนไม่ให้ลดลง อย่างไรก็ตามดอกเบี้ยที่ต่างกัน 0.1-0.2% ไม่ใช่ประเด็นหลักที่ลูกค้าตัดสินใจ สิ่งสำคัญคือการเข้าใจลูกค้ามากกว่า 
เอสเอ็มอีแบงก์ขายหนี้เน่า 507 ล้านบาทให้ บสส.-บสก.
นายสุพจน์ อาวาส กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) หรือ ธพว. เปิดเผยว่า ได้ลงนามสัญญาซื้อขายหนี้ที่ไม่ก่อให้เกิดรายได้ (เอ็นพีแอล) วงเงินรวม 507 ล้านบาท คิดเป็นลูกหนี้ 100 ราย โดยแบ่งขายให้กับบริษัท บริหารสินทรัพย์สุขุมวิท (บสส.)  51 ราย เป็นเงิน 277 ล้านบาท และบริษัทบริหารสินทรัพย์ กรุงเทพพาณิชย์ (บสก.) 49 ราย เป็นเงิน 230 ล้านบาท ซึ่งมีหลักประกันเขตกรุงเทพฯ-ปริมณฑล รวมถึงสินเชื่อเช่าซื้อเครื่องจักร ตามแผนฟื้นฟูกิจการ หากรวมการขายเอ็นพีแอลก้อนแรก 500 ล้านบาท ก่อนหน้านี้ ทำให้มียอดรวม 1,007 ล้านบาท ทั้งนี้ ธพว.มียอดเอ็นพีแอลคงค้าง ณ สิ้นเดือน ก.พ. 3 หมื่นล้านบาท